B’reazzjoni għal statistika ppubblikata lbieraħ dwar is-suq tax-xogħol, il-Partit Laburista qal li ċ-ċifri li joħorġu minn statistika uffiċjali tal- Eurostat juru kif pajjiżna għandu t-tielet l-inqas rata ta’ qgħad fl-Unjoni Ewropea kollha, it-tielet wara l-Awstrija u l-Ġermanja. Il-PL rrimarka kif dan ix-xejra pożittiva, ta’ tnaqqis xahar wara l-ieħor ta’ nies li jfittxu x-xogħol,  fisser li f’erba’ xhur kien hemm 650 persuna inqas ifittxu x-xogħol mix-xhur ta’ qabel. Dan huwa riżultat pożittiv ieħor li jingħaqad mal-Istatistika tal-Uffiċċju Nazzjonali li juru li kien hemm żieda ta’ 1.9% fir-rata ta’ tkabbir tal-impjiegi li b’mod sussegwenti jfisser li pajjiżna mhux biss għandu fost l-inqas rati ta’ qgħad, iżda li qiegħed joħloq ix-xogħol. Il-PL żied jgħid li fil-fatt l-Unjoni Ewropea stess saħqet li pajjiżna huwa l-aktar pajjiż li qed joħloq xogħol.